  Майя Бывальцева 17–19 тулыспалэ Ижкарын Приволжск федерал округысь православи егитъёс пӧлын Кыкетӥез усьтэм тол спартакиада ортчоз. Иворъёсъя «Удмуртия» агентстволы со сярысь вераз Ижкарысь но Удмуртиысь епархилэн егитъёсын ужанъя ёзэтэзлэн кивалтӥсез Дмитрий Сергеев. «Возьмаськомы Пермь шаерысь, Чувашиысь, Башкириысь, Мордовиысь, Оренбург, Самара улосвылъёсысь пыриськисьёсты — ваньмыз 150 пала адями», — вераз вӧсьчи. Кылем арын Башкортостанын ортчем Нырысетӥ спартакиадаысь Ижкарысь парвослави спортсменъёс вормонэн бертӥзы но вуонояз арын куноосты пумитаны эркирад басьтӥзы. Дмитрий Сергеевлэн верамезъя, таяз арын Удмуртилэсь кык епархиос ӵошатсконъёсы пыриськозы: Глазкар но Ижкар. Котькудӥз быдэн дас адями ыстоз. Спартакиадаез сӥё-дано усьтон 17-тӥ тулыспалэ 18 часын «Динамо» катокын ортчоз. Ӵошатсконъёслэн радлыказы 18–30 аресъем нылъёс но пиос пӧлын куасэн бызьылонъёс, конькиен нискылан но спорт ориентирование. Тегъёс: Мерлык Спорт Православие егитъёс ПФО  